Bizottsági szolgálati munkadokumentum

A fejlesztési politikáról szóló 2005-ös európai konszenzus értékeléséről, mely a fejlesztési politikáról szóló új európai konszenzusra irányuló javaslatra vonatkozó kezdeményezést kíséri

Összefoglalás

Ez a bizottsági szolgálati munkadokumentum az Európai Parlamentnek a Tanácsnak szóló, „Javaslat – A fejlesztési politikára vonatkozó új európai konszenzus” című közleményt kíséri. Az ütemtervnek megfelelően a bizottsági szolgálati munkadokumentum célja, hogy áttekintést nyújtson a rendelkezésre álló értékelések eredményeiről. A bizottsági szolgálati munkadokumentum ezért elemzi azt, hogy az EU és a tagállamok milyen mértékben igazították szakpolitikáikat és stratégiáikat a fejlesztési politikáról szóló európai konszenzus célkitűzéseihez, értékeihez és alapelveihez, valamint áttekinti, hogy a konszenzus milyen mértékben mutatott irányt az EU fejlesztési együttműködési tevékenységéhez és annak végrehajtásához.

Az értékelés szerint az EU és a tagállamok általában véve beágyazták fejlesztési politikáikba az európai konszenzus célkitűzéseit, mint például a szegénység csökkentését, a fenntartható fejlődést és a millenniumi fejlesztési célok követését. Megfigyelhető továbbá, hogy nagymértékben igazodtak a konszenzus olyan közös értékeihez, mint például az emberi jogok tiszteletben tartása, az alapvető szabadságok, a béke, a demokrácia, a jó kormányzás, a nemek közötti egyenlőség, a jogállamiság, a szolidaritás és az igazságosság. Jelentős fokú harmonizációt állapítottak meg a konszenzus elvei – pl. a felelősségvállalás és partnerség, a politikai párbeszéd, a civil társadalom részvétele, a nemek közötti egyenlőség és az instabilitás –, valamint az EU és a tagállamok szakpolitikái között, jóllehet néhány elvet nem mindig sikerült világosan meghatározott stratégiák alapján nyomon követni. A jobb együttműködés tekintetében az EU és a tagállamok igen jelentős elköteleződést mutattak a koordináció és a komplementaritás, valamint a segélyek és a fejlesztés hatékonyságának javítása iránt. Ezt jól mutatja a nemzetközi fórumokon játszott vezető szerepük, valamint az átláthatóság, az inkluzív partnerség és koordináció javítására irányuló konkrét fellépésük. A koordináció javítására a közös programozás lényeges mértékű fejlesztése útján került sor.

Az adatok igazolják, hogy a konszenzus releváns és hatékony módon adott támpontot az EU fejlesztési együttműködéséhez és járult hozzá annak célkitűzéseihez, különös tekintettel a szegénység csökkentésére – az élelmezésbiztonság, az oktatás és az egészségügy révén –, illetőleg a növekedésre – a makrogazdasági stabilitás, a kereskedelem és az infrastruktúrák támogatása útján. Hasonlóképpen a konszenzus eredményeképpen célzottabban osztották el az erőforrásokat a leginkább rászoruló országok javára, innovatív segélyezési módozatokat alkalmaztak és nőtt a fejlesztési szempontú szakpolitikai koherencia iránti elkötelezettség.

A Gazdasági Együttműködési és Fejlesztési Szervezet Fejlesztési Támogatási Bizottságának (OECD/DAC) kölcsönös felülvizsgálatai szerint a konszenzus „jelentős stratégiai siker” és „alapvető mérföldkő” volt. Az adatok valóban azt mutatják, hogy a konszenzus hozzáadott értéket képvisel az EU és a tagállamok fejlesztési együttműködésére vonatkozó közös jövőkép előmozdításában, és az új tagállamokban közvetlenül befolyásolta a fejlesztési politikák alakítását. A konszenzus fontos szerepet játszott az uniós fejlesztési együttműködés irányának kijelölésében is, amelyet fokozatosan igazítottak a konszenzus prioritásaihoz és elveihez. A konszenzus azáltal is növelte az uniós szerepvállalás hozzáadott értékét, hogy lehetővé tette az EU számára, hogy több kérdésben is vezető szerepet játsszon, például a közös programozás előmozdításában, valamint az EU és a tagállamok nemzetközi megállapodásokkal kapcsolatos álláspontjának kialakításában. Összességében a konszenzus kulcsszerepet játszott abban, hogy új lendületet kapott az EU fejlesztési politikája.